บอร์ด MBK ไฟเขียว “PDP” ต่อสัญญา 20 ปี ศูนย์การค้าพาราไดซ์
MBK อนุมัติ PDP บริษัทย่อยโดยอ้อมที่ถือหุ้นอยู่ 99.99% ให้ต่อสัญญา 20 ปี ศูนย์การค้าพาราไดซ์ การคํานวณขนาดรายการได้มาซึ่งสินทรัพย์ครั้งนี้มีมูลค่าขนาดรายการไม่เกิน 15% ของมูลค่าสินทรัพย์รวมตามเกณฑ์
MBK อนุมัติ PDP บริษัทย่อยโดยอ้อมที่ถือหุ้นอยู่ 99.99% ให้ต่อสัญญา 20 ปี ศูนย์การค้าพาราไดซ์ การคํานวณขนาดรายการได้มาซึ่งสินทรัพย์ครั้งนี้มีมูลค่าขนาดรายการไม่เกิน 15% ของมูลค่าสินทรัพย์รวมตามเกณฑ์
11 เม.ย. 2565

บริษัท เอ็ม บี เค จำกัด (มหาชน) หรือ MBK เปิดเผยว่า มติที่ประชุมคณะกรรมการครั้งที่ 2/2565เมื่อวันที่ 2 กุมภาพันธ์ 2565 ได้มีมติอนุมัติในหลักการเบื้องต้นให้ บริษัท พาราไดซ์ พาร์ค จํากัด หรือ PDP ซึ่งมีฐานะเป็นบริษัทย่อยโดยอ้อมที่ MBK ถือหุ้นอยู่ 99.99% ของทุนชําระแล้ว ต่ออายุสัญญาเช่าที่ดินของศูนย์การค้า พาราไดซ์ พาร์ค กับ บริษัท เอส.เอส.เรียล (สวนหลวง) จํากัด ซึ่งในปัจจุบันมีความชัดเจนแล้ว
โดยรายละเอียดของการเช่าอสังหาริมทรัพย์ที่เช่า โฉนดเลขที่ 188402, 188403, 188404, 188405, 188406, 188407, 188408 ,188409, 188410 และ 210428 ตั้งอยู่ที่แขวงหนองบอน เขตประเวศ กรุงเทพมหานคร ขนาดของพื้นที่เช่า 32 ไร่ 1 งาน 6 ตารางวา ในส่วนของระยะเวลาเช่า สัญญาเช่าเดิม มีอายุสัญญาเช่า 30 ปี (ตั้งแต่วันที่1 สิงหาคม 2536 ถึง31 กรกฎาคม 2566) และส่วนของสัญญาเช่าใหม่ จะมีอายุสัญญาเช่า 20 ปี (ตั้งแต่วันที่1 สิงหาคม 2566 ถึง31 กรกฎาคม 2586)
สำหรับการคํานวณขนาดรายการได้มาซึ่งสินทรัพย์จากการได้มาซึ่งการต่ออายุสัญญาเช่าที่ดินของศูนย์การค้าพาราไดซ์พาร์ค ของ บริษัท พาราไดซ์ พาร์ค จํากัด (PDP) ในครั้งนี้มีมูลค่าขนาดรายการไม่เกิน 15% ของมูลค่าสินทรัพย์รวมตามเกณฑ์มูลค่ารวมของสิ่งตอบแทน (คำนวณจากงบการเงินสิ้นสุดวันที่31 ธันวาคม 2564) จึงไม่เข้าข่ายเป็นรายการที่ต้องแจ้งต่อตลาดหลักทรัพย์ฯ ซึ่งไม่ถึงเกณฑ์ตามข้อกําหนดที่ต้องปฏิบัติตามประกาศคณะกรรมการกํากับตลาดทุน ที่ ทจ. 20/2551 เรื่อง หลักเกณฑ์การทํารายงานที่มีนัยสําคัญที่เข้าข่ายเป็นการได้มาหรือจําหน่ายไปซึ่งสินทรัพย์และประกาศคณะกรรมการตลาดหลักทรัพย์แห่งประเทศไทย เรื่องการเปิดเผยข้อมูลและการปฏิบัติการของบริษัทจดทะเบียนในการได้มาหรือจําหน่ายไปซึ่งสินทรัพย์ พ.ศ. 2547